3/6/2015 **«Γυναίκες Συγγραφείς»**

Αγαπητή πρώην υπουργέ της Κυπριακής Δημοκρατίας κυρία Κλαίρη Αγγελίδου,

Αγαπητές κυρίες, συγγραφείς και αναγνώστριες, καλησπέρα σας.

Σήμερα έχουμε την χαρά να υποδεχόμαστε ανάμεσα σε όλους τους εκλεκτούς προσκεκλημένους, την σημερινή μας τιμώμενη και ιδρύτρια της Οργάνωσης Γυναικών Επιχειρηματιών Επαγγελματιών (ΟΓΕΕ) την κα Κλαίρη Αγγελίδου που πριν από 27 χρόνια τοποθέτησε την Κύπρο στο παγκόσμιο δίκτυο των επιχειρηματικά ή επαγγελματικά ενεργών γυναικών.

Το δίκτυο που μετρά 85 έτη ζωής, αποτελείται από 116 ομοσπονδίες ή κράτη από τα 193 αναγνωρισμένα της υφηλίου. Η παγκόσμια κίνηση (που προηγήθηκε και αυτής της Ευρωπαϊκής Ένωσης), πορεύεται τον ***μαραθώνιο*** της ***ισότητας***με μικρά βήματα, μεγάλα βαρίδια και την σκέψη στην νίκη που επιβραβεύει την ισότιμη κοινωνία των δύο.

Στόχοι της Οργάνωσης είναι να αναπτύσσει την επαγγελματική, επιχειρηματική και ηγετική ικανότητα των γυναικών ενημερώνοντας, καθοδηγώντας και δικτυώνοντας. Να τις βοηθά να εξελίσσουν δεξιότητες,  να δημιουργεί περιβάλλον όπου όλα τα μέλη είναι ισότιμα αποτρέποντας τις διακρίσεις και αντιπαρερχόμενη τάσεις πολιτικοποίησης. Να προάγει και υπηρετεί ευγενή ιδανικά ανιδιοτελώς, να συνδράμει τις προσπάθειες μελών, να στηρίζει την προώθηση γυναικών στα ανώτερα αξιώματα και βαθμίδες (πολιτειακά, δημόσια, ιδιωτικά).

Για την επίτευξη των στόχων μας εφαρμόσαμε νέες μεθόδους που απαντούν στις προκλήσεις των καιρών (ιδέ διαφάνεια), με συνεχή αυτοέλεγχο και επικύρωση των διαδικασιών μας, ενθαρρύνοντας την συμμετοχή ανδρών, αξιοποιώντας τα ΜΜΕ για ανοίγματα στην κοινωνία, κα.

Ο ***λόγος*** του ΟΓΕΕ όπως και ο λόγος κάθε οργάνωσης, συγγραφέως ή ποιητή, γραπτός ή προφορικός για να διαπεράσει και δράσει στην κοινωνία, για να φέρει την αλλαγή οφείλει να συνεπαίρνει. Και για να συνεπαίρνει ο λόγος, μας εξηγεί ο Peter Guber από την επιχειρηματική σχολή Harvard θα πρέπει να χαρακτηρίζεται από συνέπεια, αλήθεια, αυθεντικότητα. Ο λόγος να είναι αληθής και για τους 4: τον ***συγγραφέα ή εισηγητή***, το ***ακροατήριο***, τον ***σκοπό*** και την ***στιγμή***.

Ποια αλήθεια θα σας μετέφερα (ως ***εισηγήτρια***) αν δεν πίστευα στην σημασία του ΟΓΕΕ;

Θα ήσασταν εδώ (ως ***ακροατήριο***) αν δεν σας παρακινούσε κάποιο αληθινό ενδιαφέρον;

Δεν είναι σκοπός μας μήπως να αναδείξουμε τα χαρακτηριστικά των γυναικών συγγραφέων (αλήθεια του ***σκοπού***);

Τέλος η αλήθεια της ***στιγμής*** μας θέλει να εξυμνούμε την γυναικεία γραφή.

Με τις κυρίες Αγγελίδου (συγγραφέα), Βοσκαρίδου (ερευνήτρια-συγγραφέα), Γαλανού (ποιήτρια), καθώς και τις συγγραφείς μέλη μας, κυρίες Αλεξάκη, Ζαβού, Δημητρίου, Ρούσου Καραπατάκη, Πικρίδου Λουκά, Μαγουλιανίτη και Έλληνα παρούσες, η αλήθεια της ***στιγμής*** θα έχει διάρκεια για να τις χαρούμε!

Εκ μέρους του συμβουλίου, εύχομαι στις δημιουργούς ανεξάντλητη έμπνευση και δύναμη. Ευχαριστώ την οικοδέσποινα και δημιουργό του μουσείου κα Δωρίτα Βοσκαρίδου για την φιλοξενία και τους χορηγούς Beauty Line και Crystal Rose που αναδεικνύουν την γυναικεία ομορφιά. Ευχαριστώ ιδιαίτερα την παιδική μου φίλη Μαρία Αβραμίδου και Βιολίνα Παναγιώτοβα που τα έγχορδα τους θα αγγίξουν δικές μας πιο ευαίσθητες χορδές.

Ευχαριστώ τις φίλες μέλη του συμβουλίου γιατί προσφέρουν (σε χρόνο, είδος και απαντοχή).

Τέλος εκ μέρους του ΟΓΕΕ και φίλων, εκφράζω τις ευχαριστίες μας στην **ιδρύτρια της Οργάνωσης**, κα Κλαίρη Αγγελίδου, γιατί παραδίδοντας μας την **σκυτάλη**, στο **μαραθώνιο** αυτόν με τα **πολλά εμπόδια**, έβαλε τις Κύπριες στον στίβο της διεκδίκησης και προσδοκίας!

 Πέπη Ορφανίδου